Sun City-ontsnapping: Nóg tronkbewaarders onder vergrootglasDie bewaarders wat in hegtenis geneem is. Foto: Verskaf Die departement van korrektiewe dienste het gesê drie tronkbewaarders van die sogenaamde Sun City-gevangenis in Johannesburg is geskors nadat 16 gevaarlike verhoorafwagtende gevangenes verlede week daar uit aanhouding ontsnap het. Dit volg nadat twee tronkbewaarders Donderdag deur die polisie in hegtenis geneem is vir hul beweerde aandeel aan die gewaagde ontsnapping by die Johannesburgse Medium A-tronk. Die departement het bevestig dat die bewaarders, onderskeidelik 34 en 36 jaar oud, in hegtenis geneem is. Die bewaarders het Vrydag in die Johannesburg-landdroshof verskyn en is op R5 000-borgtog elk vrygelaat op voorwaarde dat hulle weer op 3 Mei in die hof moet wees. “Ons bevestig ook dat drie bewaarders voorlopig geskors is hangende die uitkoms van ŉ interne ondersoek. Meer beamptes mag geskors word,” het Mocheta Monama, woordvoerder van die departement, gesê. Thakane Grace Molatedi, die departement se streekskommissaris van Gauteng, het haar teleurstelling oor dié verwikkelinge uitgespreek en gesê dit strook teen die waardes en mandaat van die departement. “Die departement beskou hierdie bewerings in ŉ baie ernstige lig en daar sal streng opgetree word teen dié wat skuldig bevind word,” het Molatedi gesê. Maroela Media het vroeër berig 16 verdagtes het op 9 April omstreeks 03:00 uit die gevangenis ontsnap. Die gevangenes het deur ’n pyptonnel ontsnap en ’n voorwerp gebruik om die muur te breek voordat hulle na die heining beweeg het. Twee van die 16 ontsnaptes is op 10 April in ŉ skietgeveg in KwaZulu-Natal deur die Valke doodgeskiet. Een van dié oorledenes het tereggestaan vir die moord op Johann Botha (53) wat die aand van 7 Junie 2017 saam met sy goeie vriend, Werner “Swazi” Perchtold (76), die eienaar van die Zebra Inn-restaurant in Jeppestown, Johannesburg, doodgeskiet is. Botha, ŉ bekende in natuurbewaringskringe en die voormalige uitvoerende regisseur van die natuurprogram 50/50, was ook die aanbieder van Pretoria FM se Sondagaandprogram Nagmusiek. Dlamini het Vrydag bevestig altesaam vyf ontsnaptes is intussen vasgetrek. Hy het gesê twee verdagtes is in KwaZulu-Natal aangekeer, twee in Gauteng en een in die Oos-Kaap. Die soektog na die nege ander ontsnaptes duur voort. Mandla Mkabela, waarnemende nasionale kommissaris van korrektiewe dienste, het Donderdag die parlement se portefeuljekomitee oor justisie en korrektiewe dienste onder meer oor dié ontsnapping toegespreek. Volgens hom is 34 korrektiewe beamptes landswyd tydens die 2015/2016-boekjaar aangekla en skuldig bevind aan korrupte aktiwiteite terwyl 118 in dieselfde tydperk afgedank is. Tydens die 2016/2017-boekjaar is 37 beamptes aangekla en skuldig bevind aan korrupsie. Wyle Johann Botha wat glo deur een van die ontsnaptes vermoor is. Foto: Maroela Media